“ชูชาติ”แจงMTCปล่อยสินเชื่อทั่วปท.ไม่จำกัดวงเงิน ชี้ไม่เอี่ยวPICO Financeธุรกิจยังฉลุย!
 "ชูชาติ" ออกโรงแจง MTC ปล่อยสินเชื่อทั่วปท.ไม่จำกัดวงเงิน ชี้ชัดไม่ได้ขออนุญาต PICO Finance ธุรกิจยังฉลุย 
18 ม.ค. 2562

นายชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล จำกัด (มหาชน) หรือ MTC เปิดเผยว่า บริษัทอยู่ภายใต้การกำกับดูแลของธนาคารแห่งประเทศไทย (ธปท.)  ดำเนินธุรกิจภายใต้ระเบียบด้วยมาตรฐานสูงสุดมาโดยตลอด โดย MTC ปล่อยสินเชื่อบุคคลภายใต้การกำกับ (Personal Loan) ซึ่งสามารถปล่อยสินเชื่อได้ทั่วประเทศไม่มีการจำกัดวงเงินหรือกำหนดวงเงินแต่อย่างใด ขึ้นอยู่กับความสามารถในการชำระหนี้ของผู้ขอกู้ คิดอัตราเพดานดอกเบี้ยร้อยละ 28 ซึ่งไม่เกี่ยวข้องกับ PICO Finance แต่อย่างใด
“MTC อยู่ภายใต้การกำกับดูแลของแบงก์ชาติ เราปล่อยกู้แบบ  P-Loan  เราไม่ได้ทำสินเชื่อรายย่อยระดับจังหวัดภายใต้การกำกับ (PICO Finance)  ซึ่งอยู่ภายใต้การกำกับดูแลของสำนักงานเศรษฐกิจการคลังที่มีข้อกำหนดเรื่องวงเงินไม่เกิน 50,000 บาทต่อราย และปล่อยเป็นรายจังหวัดในส่วนของ  MTC นั้นปล่อยได้ทั่วประเทศ โดยไม่มีข้อจำกัดหรือข้อกำหนดเรื่องวงเงิน ขึ้นกับความสามารถในการชำระหนี้ ดังนั้นจึงไม่ส่งผลกระทบต่อปัจจัยพื้นฐานของบริษัทฯ แต่อย่างใด เรายังคงเดินหน้าต่อไปและมั่นใจว่าจะทำได้ตามเป้าหมายที่วางเอาไว้”
สำหรับแผนการดำเนินงานในปี 2562  บริษัทฯเตรียมจะเปิดสาขาใหม่อีก 600 สาขา ส่งผลให้สิ้นปีนี้มีสาขากว่า 3,900 สาขาทั่วประเทศ  ขณะเดียวกันยังตั้งเป้าหมายสินเชื่อใหม่ปีนี้เติบโต 35% ทำสถิติสูงสุดใหม่ต่อเนื่องจากปีที่ผ่านมา ที่คาดว่าจะเติบโตกว่า 40% และพร้อมปฏิบัติตามเกณฑ์ใหม่ของสินเชื่อส่วนบุคคล (P-loan) แบบมีหลักประกัน ซึ่งอยู่ภายใต้การกำกับดูแลของธนาคารแห่งประเทศไทย (ธปท.)  สำหรับหลักเกณฑ์ P-loan ที่แบงก์ชาติเตรียมประกาศใช้จะเพิ่มโอกาสในการเติบโตให้กับ MTC เนื่องจากปัจจุบันบริษัทฯ มี P-Loan ทั้งสินเชื่อรายย่อย สินเชื่อจำนำทะเบียนรถ สินเชื่อรถจักรยานยนต์ ซึ่งตามเกณฑ์ใหม่ กำหนดเพดานดอกเบี้ยไว้ที่ 28% โดยปัจจุบันบริษัทฯ คิดอัตราดอกเบี้ยเพียง 23% ทำให้มีช่องว่างในการขึ้นอัตราดอกเบี้ย หากต้นทุนทางการเงินสูงขึ้น ตามแนวโน้มอัตราดอกเบี้ยเงินฝาก ที่อยู่ในช่วงขาขึ้น
ทั้งนี้ ธนาคารแห่งประเทศไทย (ธปท.) ได้เชิญชวนผู้ประกอบธุรกิจเข้าร่วมประชุมชี้แจง เรื่องหลักเกณฑ์การกำกับดูแลการประกอบธุรกิจสินเชื่อที่มีทะเบียนรถเป็นประกัน ในวันที่ 25 มกราคมนี้ เพื่อให้ผู้ประกอบธุรกิจฯ เตรียมความพร้อมในการขออนุญาตประกอบธุรกิจและถือปฏิบัติตามหลักเกณฑ์ที่กระทรวงการคลังและแบงก์ชาติกำหนด